钦定古今图书集成/明伦汇编/官常典/第781卷 > 柳敏〈子昂〉
## 钦定古今图书集成/明伦汇编/官常典/第781卷 > 柳敏〈子昂〉

按《周书》本传，“敏字白泽，河东解县人，晋太常纯之七
世孙也。父懿，魏车骑大将军、仪同三司、汾州刺史。敏
九岁而孤，事母以孝闻。性好学，涉猎经史，阴阳卜筮
之术靡不习焉。年未弱冠，起家员外散骑侍郎，累迁
河东郡丞。朝议以敏之本邑，故有此授。敏虽统御乡
里，而处物平允，甚得时誉。及文帝克复河东，见而器”
异之，乃谓之曰：“今日不喜得河东，喜得卿也。”即拜丞
相府参军事。俄转户曹参军，掌记室。每有四方宾客，
恒令接之，爰及吉凶礼仪，亦令监综。又与苏绰等修
撰《新制》，为朝廷政典。迁礼部郎中，封武城县子，加帅
都督，领本乡兵。俄进大都督。遭母忧，居丧旬日之间，
鬓发半白。寻起为吏部郎中，毁瘠过礼，杖而后起。文
帝见而叹异之，特加廪赐。及尉迟迥伐蜀，以敏为行
军司马，军中筹略，并以委之。益州平，进骠骑大将军、
开府仪同三司，加侍中，迁尚书，赐姓宇文氏。六官建，
拜礼部中大夫。孝闵帝践祚，进爵为公，又除河东郡
守。寻复征拜礼部，出为郢州刺史，甚得物情。及将还
朝，夷夏士人感其惠政，并赍酒肴及土产候之于路，
敏乃从他道而还。复拜礼部。后改礼部为司宗，仍以
敏为之。敏操履方正，性又恭勤，每日将朝，必夙兴待
旦。又久处台阁，明练故事，近议或乖先典者，皆按据
旧章，刊正取中。迁小宗伯，监修国史。转小司马，又监
修律令。进位大将军，出为鄜州刺史，以疾不之部。武
帝平齐，进爵武德郡公。敏自建德以后，寝疾积年，武
帝及宣帝并亲幸其第问疾焉。开皇元年，进位上大将军、太子太保。其年卒，赠五州诸军事、晋州刺史。临
终，诫其子等，“丧事所须，务从简约。”其子等并涕泣奉
行。少子昂，字千里，幼聪颖，有器识，干局过人。武帝时，
为内史中大夫、开府仪同三司，赐爵文城郡公，当途
用事，百寮皆出其下。昂竭诚献替，知无不为，谦虚自
处，未尝骄物，时论以此重之。武帝崩，受遗辅政，稍被
宣帝疏，然不离本职。隋文帝为丞相，深自结纳。文帝
以为大宗伯。拜日，遂得偏风，不能视事。文帝受禅，疾
愈，加上开府，拜潞州刺史。昂见天下无事，上表请劝
学行礼。上览而善之，优诏答昂。自是天下州县皆置
博士，习礼焉。昂在州甚有惠政，卒官。子调嗣。